LPWAN
LPWAN (inglise keeles Low-Power Wide-Area Network; kasutusel on ka lühend LPWA ehk Low Power Wide Area) on vähese energiatarbe ja laia ulatusega traadita sidevõrk, mis võimaldab seadmetel andmeid edastada vähese energiakuluga. Nutistu ehk nn asjade interneti võrgustiku laienemine vajab juhtmeta sidevõrku, mis võimaldab kasutada väikese energiatarbega odavaid ja autonoomseid sensoreid (näiteks patareitoitel seadmeid). LPWAN ongi töötatud välja sellise otstarbega sidevõrguks. Võrgutehnoloogiad, millel LPWAN-sidevõrk põhineb, võimaldavad edastada väikeseid andmehulki kahesuunaliselt seadmete vahel üle pika vahemaa, krüpteeritult ja väga vähese energiakuluga. Andmeedastuskiirus LPWAN-võrgus sõltub kasutatavast tehnoloogiast ja standardist, kuid on tüüpiliselt vahemikus 0,3–50 kbit/s kanali kohta.